A határozati javaslat elfogadásához 
egyszerű többség szükséges!

4. ELŐTERJESZTÉS
HARC KÖZSÉG ÖNKORMÁNYZATA KÉPVISELŐ-TESTÜLETÉNEK
2026. szeptember 29. napján 1700 órakor tartandó rendes, nyilvános ülésére


Tárgy: Döntés a Bursa Hungarica Felsőoktatási Önkormányzati Ösztöndíjrendszerben való részvételről
Előterjesztő: Tóth Gábor polgármester
Készítette: dr. Herczig Hajnalka jegyző
Törvényességi ellenőrzést végezte: dr. Herczig Hajnalka jegyző


Tisztelt Képviselő-testület!

Az Oktatási és Gyermekügyi Minisztérium megbízásából a Nemzeti Kulturális Támogatáskezelő nyílt pályázat keretében meghirdeti a Bursa Hungarica Felsőoktatási Önkormányzati Ösztöndíjpályázatot felsőoktatási hallgatók számára.
Harc Község Önkormányzata az "A" típusú pályázathoz csatlakozott az elmúlt években.
Az „A” típusú pályázatra azok az önkormányzat területén lakóhellyel rendelkező, hátrányos szociális helyzetű hallgatók jelentkezhetnek, akik az Nftv. 1. mellékletében szereplő felsőoktatási intézményben (felsőoktatási hallgatói jogviszony keretében) teljes idejű (nappali munkarend) alapfokozatot és szakképzettséget eredményező alapképzésben, mesterfokozatot és szakképzettséget eredményező mesterképzésben, osztatlan képzésben vagy felsőoktatási szakképzésben folytatják tanulmányaikat.
Az ösztöndíj időtartama "A" típusú pályázat esetén 10 hónap, azaz két, egymást követő tanulmányi félévben félévenként legfeljebb 5 hónap (a továbbiakban: Bursa tanulmányi félév), a 2026/2027. tanév második féléve és a 2027/2028. tanév első féléve.
A Bursa Hungarica Ösztöndíjrendszer többszintű támogatási rendszer, amelynek pénzügyi fedezeteként három forrás szolgál: a települési önkormányzatok által nyújtott támogatás, a vármegyei önkormányzatok által nyújtott támogatás és a felsőoktatási intézményi támogatás. Az ösztöndíjpályázattal kapcsolatos adatbázis-kezelői, koordinációs, a települési és vármegyei ösztöndíjjal kapcsolatos pénzkezelési feladatokat a Nemzeti Kulturális Támogatáskezelő (a továbbiakban: NKTK) végzi, míg az elbírálási feladatokat az ösztöndíjpályázathoz csatlakozó települési és vármegyei önkormányzatok látják el.

A pályázatbeadáshoz a Bursa Hungarica Elektronikus Pályázatkezelési és Együttműködési Rendszerben (a továbbiakban: EPER-Bursa rendszer) egyszeri pályázói regisztráció szükséges A személyes és pályázati adatok ellenőrzését, rögzítését követően a pályázati űrlapot kinyomtatva és aláírva a települési önkormányzathoz kell benyújtaniuk a pályázóknak 2026. november 5. napjáig. A pályázat csak a pályázati kiírásban meghatározott csatolandó mellékletekkel együtt érvényes. A pályázati kiírásban meghatározott valamely melléklet hiányában a pályázat formai hibásnak minősül. A benyújtott pályázatok befogadását az önkormányzat köteles az EPER-Bursa rendszerben igazolni.

A beérkezett pályázatokat az illetékes települési önkormányzat bírálja el 2026. december 8. napjáig és bírálati döntését az EPER-Bursa rendszerben rögzíti. A települési önkormányzat a határidőn belül benyújtott, formailag megfelelő pályázat elbírálása alapján a pályázót minimum 1.000 forint havi támogatásban részesíti, vagy a pályázó támogatási igényét elutasítja. A települési önkormányzat az elbírálás során már meglévő szabályzatai vagy a Bursa Hungarica Ösztöndíjrendszer elbírálására elfogadott szabályzata alapján jár el.
A Csatlakozási nyilatkozat beküldési határideje: 2026. szeptember 30. A Csatlakozási nyilatkozat visszaküldése önmagában nem jelent anyagi kötelezettségvállalást, az önkormányzat a benyújtott pályázatok ismeretében dönt a támogatási összegek odaítéléséről.
A pályázat kiírásának határideje 2026. október 5. 

Kérem a Tisztelt Képviselő-testületet, hogy az alábbi határozati javaslatot szíveskedjenek elfogadni.


H a t á r o z a t i   j a v a s l a t:

			…/2026. (IX.29.) önkormányzati határozat:
a Bursa Hungarica Felsőoktatási Önkormányzati Ösztöndíjrendszerben való részvételről

Harc Község Önkormányzatának Képviselő-testülete csatlakozni kíván a Bursa Hungarica Felsőoktatási Önkormányzati Ösztöndíjrendszer 2027. évi pályázat fordulójához és felhatalmazza a polgármestert a csatlakozási nyilatkozat benyújtására.
			
Felelős: Tóth Gábor polgármester 
Határidő: 2026. szeptember 30.
Határozatról értesül:	Pénzügy
			Irattár

Harc, 2026. szeptember 21.
				
									Tóth Gábor sk.
										      polgármester
2.oldal, összesen: 2
1.oldal, összesen: 2
